DECIZIA COMISIEI
din 6 aprilie 2009
de modificare a Deciziei 79/542/CEE a Consiliului în ceea ce privește transportul animalelor pe calea aerului, tranzitul animalelor prin anumite țări terțe și certificatele de sănătate animală pentru anumite tipuri de carne de solipede și pentru tranzitul și depozitarea anumitor tipuri de carne proaspătă
[notificată cu numărul C(2009) 2273]
(Text cu relevanță pentru SEE)
(2009/317/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, punctul 4 și punctul 5 a treia liniuță,
având în vedere Directiva 2004/68/CE a Consiliului din 26 aprilie 2004 de stabilire a normelor de sănătate animală privind importul și tranzitul, în Comunitate, al anumitor ungulate vii, de modificare a Directivelor 90/426/CEE și 92/65/CEE și de abrogare a Directivei 72/462/CEE (2), în special articolul 6 alineatul (1),
întrucât:
(1)
Decizia 79/542/CEE a Consiliului din 21 decembrie 1976 privind întocmirea listei cu țări terțe sau cu regiuni ale acestora și de stabilire a condițiilor de sănătate animală și publică și de certificare sanitar-veterinară, pentru importul în Comunitate de anumite animale vii și carne proaspătă provenită de la acestea (3) stabilește condițiile sanitare pentru importul în Comunitate de animale vii, cu excepția ecvideelor, și pentru importul de carne proaspătă provenind de la aceste animale, inclusiv de la ecvidee, dar excluzând preparatele din carne.
(2)
Articolul 6 din Decizia 79/542/CEE se referă la transportul animalelor vii destinate importului în Comunitate. Transportul acestor animale pe calea aerului prezintă un risc pentru sănătatea animală în Comunitate, din cauza eventualei prezențe în mijloacele de transport aerian a insectelor vectoare ale bolilor animalelor. Prin urmare, este oportun să se prevadă măsuri pentru dezinfestarea acestor mijloace de transport, pentru a evita introducerea accidentală în Comunitate, odată cu animalele importate, a unor insecte vectoare potențial infectate.
(3)
Decizia 79/542/CEE prevede că animalele destinate importului în Comunitate pot tranzita doar prin țări terțe autorizate să exporte animale din aceeași specie către Comunitate. Cu toate acestea, este permis tranzitul animalelor prin anumite țări terțe care nu sunt autorizate să exporte animale către Comunitate, cu condiția ca animalele să fie destinate sacrificării imediate după sosirea la destinația finală în Comunitate. Procedura pentru elaborarea listei țărilor terțe respective a fost stabilită luând în considerare mai mulți factori, în special situația zoosanitară a țării terțe, garanțiile referitoare la integritatea animalelor în cursul tranzitului, controalele la punctele de control la frontieră și la destinația finală.
(4)
Bunăstarea animalelor și trasabilitatea trebuie, de asemenea, luate în considerare în ceea ce privește transportul animalelor către Comunitate din sau prin țări terțe. Normele comunitare în vigoare creează situații în care anumite bovine pentru îngrășare trebuie transportate pe distanțe mai lungi, pentru a evita tranzitul prin anumite țări terțe care nu sunt autorizate să exporte animale către Comunitate, ceea ce are consecințe negative pentru bunăstarea animalelor. Prin urmare, este oportun să se extindă și la bovinele pentru îngrășare posibilitatea de a tranzita prin țări terțe care nu sunt autorizate să exporte animale către Comunitate.
(5)
De asemenea, este necesar să se asigure o protecție adecvată a sănătății animale în Comunitate în cazul introducerii de animale pentru îngrășare în urma tranzitului prin țări terțe care nu sunt autorizate să exporte animale către Comunitate. Prin urmare, ar trebui instituite măsuri adecvate, aplicabile atât în cursul tranzitului, cât și la destinația finală. Aceste măsuri ar trebui să garanteze starea de sănătate a animalelor și integritatea lotului în timpul transportului și să limiteze circulația ulterioară a animalelor dinspre fermele de destinație din Comunitate.
(6)
Fermele de destinație ar trebui desemnate în mod specific de autoritatea veterinară competentă din statul membru de destinație. În momentul desemnării acestor ferme, autoritatea veterinară competentă ar trebui, în special, să se asigure că animalele fac obiectul unui control de-a lungul perioadei cuprinse între data sosirii la fermă și data sacrificării.
(7)
Decizia 79/542/CEE, astfel cum a fost modificată prin Decizia 2008/752/CE a Comisiei (4), include o trimitere la bolile cu declarare obligatorie enumerate în anexa A la Directiva 90/426/CEE a Consiliului (5) în certificatele de sănătate animală pentru anumite tipuri de carne de solipede domestice și sălbatice. Cu toate acestea, deoarece doar pesta cabalină africană și morva pot fi transmise prin intermediul cărnii, certificatele respective ar trebui să includă trimiteri specifice doar la aceste boli.
(8)
Din motive de claritate și de coerență a legislației comunitare, modelul de certificat de sănătate animală pentru „Tranzit/Depozitare” ar trebui eliminat din anexa II la Decizia 79/542/CEE și anexa III la decizia respectivă ar trebui înlocuită.
(9)
Prin urmare, Decizia 79/542/CEE ar trebui modificată în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 79/542/CEE se modifică după cum urmează:
1.
La articolul 6 alineatul (1) se adaugă al doilea paragraf, după cum urmează:
„În cazul în care animalele sunt transportate pe calea aerului, cușca sau containerul în care sunt transportate, precum și spațiul înconjurător, se pulverizează cu un insecticid adecvat, imediat înainte de închiderea ușilor aeronavei și de fiecare dată când ușile aeronavei sunt deschise ulterior înainte de ajungerea la destinația finală.”
2.
Anexele I, II și III se modifică în conformitate cu anexa la prezenta decizie.
Articolul 2
Prezenta decizie se aplică de la 1 martie 2009.
Articolul 3
Prezenta decizie se adresează statelor membre.
Adoptată la Bruxelles, 6 aprilie 2009.